# **Az Országos Környezetvédelmi Tanács állásfoglalása a Tisza- völgy Árvízvédelmi Fejlesztési Program környezeti vizsgálatáról**

Az Országos Környezetvédelmi Tanács 2015. szeptember 3-i plenáris ülésén megtárgyalta az OVF kérésére és fölhatalmazásával előterjesztett, az ÖKO Zrt. által kidolgozott: „a Tisza-völgyi árvízvédelmi stratégiai koncepció, valamint kapcsolódó dokumentumai” Környezeti Értékelését – a vonatkozó jogszabály szóhasználata szerint – Stratégiai Környezeti Vizsgálatát (SKV).

A Tanács nagyra értékelte a Környezeti Értékelést készítő munkáját, amely értékes – koncepcionális – kiegészítéseket is tett a Tervező által nem (is) vizsgált lehetőségeket illetően. Ezen elemző megfontolásokon kívül is – valamint a Tisza-völgy tájhasználatának történeti ismeretén alapul – az a testületi vélemény és javaslat, hogy készüljön egy harmadik koncepció is, amely nem a gátak – százévenként / kétévenként (?) – szükségessé váló, geo-technikailag egyébként megvalósíthatatlan magasításával, azaz – kényszerűen – vasbeton falakkal, valamint rendkívül drágán építhető, a „MÁSZ” fölött is lokális-, települési árvíz-elleni védelmet jelentő műtárgyakkal – egyszerűbben: (kör)gátakkal kívánja az árvíz-védelmet megoldani. Evvel szemben a bármely árvíz hozamát befogadni engedő elöntött – mezőgazdaságilag egyébként, a jövedelemtermelés szempontjából értéktelen, vagy a ráfordításnál kevesebb hasznot hozó – elöntendő területek használatával; a Tisza-völgyi árvízvédelmet megoldva, az évszázados gyakorlatra visszatérve.

Szükséges volna tehát egy harmadik, az imént említett, tradicionális gyakorlatból és annak megvalósításából kiinduló koncepció „környezeti vizsgálata” is, amely többféle – járulékos – haszonnal is járna.

Ebben az esetben a „scenario” az volna, hogy az árvizeket a mezőgazdaságilag értéktelen, vagy csekély értékű földekre ki kell engedni, egyszerű vízkormányzási műtárgyak létesítésével, majd a vízvisszatartás talajban történő tárolás (!), valamint az egyszerű „halászat” hasznát véve az alacsonyabb vízszintű folyóba visszaengedni; és a – talajvízben bő – területet legelőnek használni.

A ~1100 Mrd. forint ráfordítás nem a gátak megmagasítására és a nem a bonyolultan vízkormányzott tározók építésére volna szükséges fordítani, hanem a nagyvízi meder megtisztítására, az abban lévő – az árvíz levonulását akadályozó növényzet – nem Natura 2000 területek veszélyeztetését értve ezalatt – hanem a gondozatlanság (!) felszámolását, valamint üdülőtelepek, ingatlanok, illegális épületek eltávolítását.

„az árvízvédelem költséghatékony, más gazdasági ágaknak is kedvező, koncepcionális változtatása mindenképp szükséges, mert az ország 25%-át, 650 települést érint(ene) a változtatás.

Röviden összegezve a Tanács vitájában kialakult és elfogadott véleményt: annak koncepcionális terve és ennek környezeti következményei volnának még áttekintendőek, - elemezendőek, hogy a környezeti és természeti erőforrásokkal – legalább belátható ideig fönntartható módon gazdálkodó – a táj adottságait használó gazdálkodási-, és életmódok XXI. századi újra-megvalósítása volna célkitűzésként megtervezendő, továbbá ennek környezeti vizsgálata, amely élet- és gazdálkodási-, tájhasználati mód a Tisza-völgyben, Magyarországon a honfoglalástól a XVIII. századig működött.

Nyilvánvaló, hogy nem a Tisza-völgyi Árvízvédelmi Stratégiai Koncepció alkotás feladata csupán (!), hanem egyúttal távlatos vidékfejlesztési, területrendezési-, területfejlesztési program is. Az Országos Környezetvédelmi Tanács ezért kezdeményezi, hogy a Vízstratégia – Kvassay Jenő Terv – valamint a Vízgyűjtő-gazdálkodás tervezés fölülvizsgálatának és újratervezésének során a föntebb említett megállapítások és javaslatok is legyenek megfontolandóak és a más – vidékfejlesztési, agrárius, település-fejlesztési-, igazgatási ügyekben illetékes tárcákkal egyeztetés valósuljon meg, amelyhez az OKT tárcaközi programtervezésére alkalmas „felületét” és szellemi műhely kapacitását fölajánlja.

2015. szeptember 15.